Det snart forhenværende medlem af de konservative, Mads Holger, tager det roligt, at han står til eksklusion af partiet efter stærkt nedladende bemærkninger om partiet i valgkampen.

Da Politiken fredag eftermiddag fanger ham på telefonen, har han ifølge sig selv endnu ikke fået nogen formel orientering fra partiets forretningsudvalg.

»Ikke mig bekendt. Men der skal jo lige indlejres et forbehold, fordi jeg har nøjagtigt 800 ubesvarede opkald på min telefon og 1.700 ubesvarede emails. Jeg har ganske enkelt ikke haft tid, fordi jeg i al beskedenhed er en lidt ombejlet mand lige nu. Men mig bekendt har jeg ikke - med det forbehold indlejret«.